Kampung Parit Raja Ahmad

Kampung Parit Raja Ahmad ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Raja Ahmad merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Raja Ahmad telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Raja Ahmad sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 46 buah rumah yang telah dibina di sepanjang aliran Parit Raja Ahmad menuju ke muaranya di Sungai Simpang Kiri. Kebanyakan rumah yang dibina oleh penduduk setempat bertumpu di sekitar bahagian hilir Parit Raja Ahmad, berbanding di bahagian hulu.

 Geografi 
Kampung Parit Raja Ahmad merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Raja Ahmad ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Raja Ahmad ialah Parit Sulong, yang terletak pada bahagian timur daripadanya.

Kedudukan Kampung Parit Raja Ahmad berada pada bahagian timur laut Mukim Simpang Kiri, sangat berhampiran dengan sempadan Mukim Sri Medan. Kampung Parit Raja Ahmad dihubungkan dengan rangkaian jalan raya iaitu Jalan Negeri Johor J19 dan Laluan Persekutuan Malaysia 24 (Jalan Muar–Yong Peng). Yang berikut merupakan petempatan manusia yang terletak serantau dengan Kampung Parit Raja Ahmad.

 Kampung Parit Sentang Batu di bahagian barat
 Kampung Parit Lapis Laman di bahagian barat
 Kampung Parit Lapis di bahagian barat daya
 Kampung Sungai Lontok di bahagian selatan
 Kampung Parit Jalil di bahagian selatan
 Kampung Dalam di bahagian timur
 Kampung Penghulu di bahagian tenggara
 Kampung Parit Tegak di bahagian utara

Parit Raja Ahmad merupakan sebuah parit buatan manusia yang mengairi kawasan Kampung Parit Raja Ahmad. Aliran air yang bergerak adalah linear, dari arah barat daya ke tenggara, dengan melewati kawasan petempatan manusia dan perladangan seperti tanaman kelapa sawit. Parit ini berpunca di sekitar kawasan penanaman kelapa sawit yang tidak berpagar dekat Laluan Persekutuan Malaysia 24, dan mengalir ke Sungai Simpang Kiri untuk penggabungan sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Kampung Parit Raja Ahmad mempunyai dua buah sekolah menengah kebangsaan iaitu
 Sekolah Menengah Kebangsaan Penghulu Saat (SMK Penghulu Saad), dengan kod sekolah JEA0022
 Sekolah Menengah Kebangsaan Dato Sulaiman (SMK Dato Sulaiman), dengan kod sekolah JEA0015
Kedua-dua sekolah ini memainkan peranan sebagai institusi pendidikan menengah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Parit Raja Ahmad.

Surau Al-Jabbar merupakan sebuah surau di Kampung Parit Raja Ahmad, yang terletak di Jalan Negeri Johor J19. Selain itu, terdapat surau yang terletak di barat laut Kampung Parit Raja Ahmad yang bernama Surau Parit Raja Ahmad Darat.

 Galeri 

 Rujukan 

Parit Raja Ahmad